君明出留題吳江詩次韻
作者：程俱
朝代：宋

paragraphs: 包山水脉通西垠，森然林屋開東晨。
飛仙下視三萬頃，豈異滴水陶家輪。
時時餘浸被吳楚，赤子𫙺𫙺哀漂淪。
松江一支東入海，海道今者皆揚塵。
遂令洪波洄不吐，禹跡莫辨僞與真。
滔滔利往橋下水，省照黄綬孤吟身。
月輪行空萬籟息，尚記此境清無倫。
當時苦恨無好句，空負歲月臨江津。
得公新詩妙入理，羊酪敢方千里蒓。
公言慎勿作境會，取捨過咎由來均。